Meddelelse fra Kommissionen om aftaler af ringe betydning, der ikke indebærer en mærkbar begrænsning af konkurrencen i henhold til artikel 81, stk. 1, i traktaten om oprettelse af Det Europæiske Fællesskab (bagatelaftaler)(1)

(2001/C 368/07)

(EØS-relevant tekst)

I

1. Artikel 81, stk. 1, forbyder aftaler mellem virksomheder, der kan påvirke handelen mellem medlemsstater, og som har til formål eller til følge at hindre, begrænse eller fordreje konkurrencen inden for fællesmarkedet. EF-domstolen har præciseret, at denne bestemmelse ikke gælder, når aftalens virkning for handelen mellem medlemsstater eller for konkurrencen ikke er mærkbar.

2. I denne meddelelse kvantificerer Kommissionen ved hjælp af markedsandelstærskler, hvad der ikke udgør en mærkbar begrænsning af konkurrencen i henhold til EF-traktatens artikel 81. Denne negative definition af ""mærkbarhed" indebærer ikke, at aftaler mellem virksomheder, som overstiger tærskelværdierne i denne meddelelse, begrænser konkurrencen mærkbart. Sådanne aftaler kan stadig blot påvirke konkurrencen ubetydeligt og derfor muligvis ikke være forbudt i medfør af artikel 81, stk. 1(2).

3. Der kan også være aftaler, som ikke er omfattet af artikel 81, stk. 1, fordi de ikke kan påvirke handelen mellem medlemsstater mærkbart. Dette spørgsmål behandles ikke i denne meddelelse. Nærværende meddelelse kvantificerer ikke, hvad der ikke udgør en mærkbar påvirkning af handelen. Det anerkendes imidlertid, at aftaler mellem små og mellemstore virksomheder som defineret i bilaget til Kommissionens henstilling 96/280/EF(3) sjældent mærkbart vil kunne påvirke handlen mellem medlemsstater. Små og mellemstore virksomheder er i den pågældende henstilling for nærværende defineret som virksomheder, som har færre end 250 ansatte og som har enten en årlig omsætning, der ikke overstiger 40 millioner euro, eller en årlig samlet balance, der ikke overstiger 27 millioner euro.

4. I sager, der er omfattet af denne meddelelse, vil Kommissionen hverken efter anmodning eller på eget initiativ indlede en procedure. Når virksomheder i god tro antager, at en aftale er omfattet af denne meddelelse, vil Kommissionen ikke pålægge dem bøder. Selvom denne meddelelse ikke er bindende for medlemsstaternes domstole og myndigheder, tilsigter den at vejlede disse i forbindelse med deres anvendelse af artikel 81.

5. Denne meddelelse gælder også for vedtagelser inden for sammenslutninger af virksomheder og for samordnet praksis.

6. Denne meddelelse foregriber ikke EF-domstolens eller Retten i Første Instans' fortolkning af artikel 81.

II

7. Kommissionen er af den opfattelse, at aftaler mellem virksomheder, der påvirker handelen mellem medlemsstater, ikke begrænser konkurrencen mærkbart i artikel 81, stk. 1's forstand:

a) hvis aftaleparternes samlede markedsandel ikke overstiger 10 % på noget relevant marked, der er berørt af aftalen, når aftalen er indgået mellem virksomheder, der er faktiske eller potentielle konkurrenter på et af disse markeder (aftaler mellem konkurrenter)(4), eller

b) hvis de enkelte aftaleparters markedsandele ikke overstiger 15 % på noget relevant marked, der er berørt af aftalen, når aftalen er indgået mellem virksomheder, der ikke er faktiske eller potentielle konkurrenter på et af disse markeder (aftaler mellem ikke-konkurrenter).

I tilfælde, hvor det er vanskeligt at klassificere en aftale som værende enten en aftale mellem konkurrenter eller en aftale mellem ikke-konkurrenter, gælder tærskelværdien på 10 %.

8. Når konkurrencen på et relevant marked er begrænset af den samlede virkning af aftaler om salg af varer eller tjenesteydelser indgået mellem forskellige leverandører eller distributører (kumulativ markedsafskærmning som følge af parallelle netværk af aftaler med lignende virkninger på markedet), sænkes tærskelværdierne i punkt 7 til 5 % for såvel aftaler mellem konkurrenter som for aftaler mellem ikke-konkurrenter. Individuelle leverandører eller distributører med markedsandele, der ikke overstiger 5 %, kan i almindelighed ikke antages at bidrage væsentligt til en samlet afskærmende virkning(5) En samlet afskærmende virkning er ikke sandsynlig, såfremt mindre end 30 % af det relevante marked er dækket af parallelle (netværk af) aftaler med lignende virkninger.

9. Kommissionen er desuden af den opfattelse, at aftaler ikke er konkurrencebegrænsende, hvis markedsandelene ikke overstiger tærskelværdierne på 10 % henholdsvis 15 % og 5 %, fastsat i punkt 7 og 8, i to kalenderår i træk med mere end to procentpoint.

10. For at kunne beregne markedsandelen er det nødvendigt at afgrænse det relevante marked. Det består af både det relevante produktmarked og det relevante geografiske marked. Ved afgrænsningen af det relevante marked bør der tages hensyn til meddelelsen om afgrænsning af det relevante marked i forbindelse med Fællesskabets konkurrenceret(6). Markedsandelene beregnes på grundlag af værdibaserede salgsdata eller, hvor det er relevant, værdibaserede indkøbsdata. Hvis sådanne data ikke er tilgængelige, kan vurderingen foretages på grundlag af anden pålidelig markedsinformation, herunder mængdebaserede data.

11. Punkt 7, 8 og 9 gælder ikke for aftaler, der indeholder nogen af følgende alvorlige begrænsninger:

1) hvad angår aftaler mellem konkurrenter som defineret i punkt 7, begrænsninger der direkte eller indirekte, alene eller kombineret med andre faktorer, som parterne har afgørende indflydelse på, har til formål(7):

a) at fastsætte priser for salg af produkter til tredjemand

b) at begrænse produktion eller salg

c) at fordele markeder eller kunder

2) hvad angår aftaler mellem ikke-konkurrenter som defineret i punkt 7, begrænsninger der direkte eller indirekte, alene eller kombineret med andre faktorer, som parterne har afgørende indflydelse på, har til formål:

a) at begrænse køberens adgang til at fastsætte sin salgspris, uden at dette indskrænker leverandørens mulighed for at fastsætte maksimumssalgspriser eller vejledende salgspriser, forudsat at disse ikke som følge af pres eller incitamenter fra nogen af parterne får karakter af faste priser eller minimumssalgspriser

b) at begrænse det område eller den kundegruppe, hvortil køberen må sælge aftalevarerne og -tjenesterne, undtagen når der er tale om følgende begrænsninger, som ikke er alvorlige:

- begrænsning af aktivt salg ind i det eksklusivområde eller til den eksklusive kundegruppe, som er reserveret leverandøren, eller som leverandøren har tildelt en anden køber, forudsat at begrænsningen ikke begrænser køberens kunders salg

- begrænsning af køberens salg til slutbrugere, hvis køberen driver virksomhed i engrosleddet

- begrænsning af det salg til uautoriserede forhandlere, der foretages af virksomheder, som deltager i et selektivt distributionssystem, og

- begrænsning af køberens adgang til at sælge komponenter, der er leveret med henblik på indarbejdning, til kunder, som vil anvende dem til at producere samme type varer som dem, der fremstilles af leverandøren

c) at begrænse det aktive eller passive salg til slutbrugere, der foretages af virksomheder, som deltager i et selektivt distributionssystem i detailleddet, dog med mulighed for at forbyde et medlem af systemet at drive virksomhed fra et uautoriseret etableringssted

d) at begrænse krydsleverancer mellem forhandlere inden for et selektivt distributionssystem, herunder mellem forhandlere, der opererer på forskellige niveauer i omsætningen

e) at aftale en begrænsning mellem en leverandør af komponenter og en køber, der indarbejder disse komponenter, som hindrer leverandøren i at sælge de pågældende komponenter som reservedele til slutbrugere, eller til reparatører eller andre tjenesteydere, som ikke er udpeget af køberen til at reparere eller yde service på køberens varer

3) hvad angår aftaler mellem konkurrenter som defineret i punkt 7, hvor konkurrenterne for så vidt angår aftalen opererer på forskellige niveauer i produktions- eller distributionskæden, enhver alvorlig begrænsning opregnet under nr. 1 eller 2 ovenfor.

12. 1) I denne meddelelse omfatter udtrykkene "virksomhed", "aftalepart", "distributør", "leverandør" og "køber" tillige disses respektive forbundne virksomheder.

2) "Forbundne virksomheder" er:

a) virksomheder, hvori en af aftaleparterne direkte eller indirekte

- kan udøve mere end halvdelen af stemmerettighederne, eller

- kan udpege mere end halvdelen af medlemmerne af bestyrelsen, direktionen eller andre organer, som repræsenterer virksomheden i retlig henseende, eller

- har ret til at lede virksomhedens forretninger

b) virksomheder, som direkte eller indirekte har de under litra a) anførte rettigheder eller beføjelser over en af aftaleparterne

c) virksomheder, hvori en under litra b) anført virksomhed direkte eller indirekte har de under litra a) anførte rettigheder eller beføjelser

d) virksomheder, hvori en aftalepart sammen med en eller flere af de virksomheder, der er nævnt under litra a), b) eller c), eller hvori to eller flere af sidstnævnte virksomheder i fællesskab har de rettigheder eller beføjelser, der er nævnt under litra a)

e) virksomheder, hvori de rettigheder eller beføjelser, der er nævnt under litra a), indehaves i fællesskab af:

- aftaleparter eller deres respektive forbundne virksomheder, som omhandlet under litra a)-d), eller

- en eller flere af aftaleparterne eller en eller flere af deres forbundne virksomheder, som omhandlet under litra a)-d), og en eller flere tredjemænd.

3) Hvad angår nr. 2, litra e) fordeles markedsandelene for de virksomheder, der kontrolleres i fællesskab, ligeligt mellem de virksomheder, der har de rettigheder og beføjelser, der er nævnt under nr. 2, litra a).

(1) Denne meddelelse erstatter den meddelelse om aftaler af ringe betydning, der blev offentliggjort i EFT C 372 af 9.12.1997, s. 13.

(2) Se f.eks. Domstolens dom i forenede sager C-215/96 og C-216/96 Bagnasco (Carlos) mod Banca Popolare di Novara og Casa di Risparmio di Genova e Imperia (1999), Sml. I-135, præmis 34-35. Nærværende meddelelse foregriber ikke de principper for vurderingen efter artikel 81, stk. 1, i EF-traktaten, der er beskrevet i Kommissionens meddelelse om retningslinjer for anvendelsen af traktatens artikel 81 på horisontale samarbejdsaftaler, EFT C 3 af 6.1.2001, navnlig punkt 17-31, og i Kommissionens meddelelse om retningslinjer for vertikale begrænsninger, EFT C 291 af 13.10.2000, navnlig punkt 5-20.

(3) EFT L 107 af 30.4.1996, s. 4. Denne henstilling vil blive revideret. Det påtænkes at forøge tærsklen for den årlige omsætning fra 40 millioner euro til 50 millioner euro og tærsklen for den samlede årlige balance fra 27 millioner euro til 43 millioner euro.

(4) Vedrørende faktiske og potentielle konkurrenter henvises til Kommissionens meddelelse om retningslinjer for anvendelse af EF-traktatens artikel 81 på horisontale samarbejdsaftaler, EFT C 3 af 6.1.2001, s. 2, punkt 9. En virksomhed betragtes som en aktuel konkurrent, hvis den enten er aktiv på det samme relevante marked eller hvis den, fraset den indgåede aftale og som reaktion på en lille og vedvarende relativ prisstigning, er i stand til at omstille produktionen til de relevante produkter og markedsføre dem på kort sigt uden at pådrage sig væsentlige yderligere omkostninger eller risici (umiddelbar udbudssubstitution). En virksomhed betragtes som en potentiel konkurrent, hvis der er tegn på, at den pågældende virksomhed fraset aftalen kunne og sandsynligvis ville foretage de nødvendige yderligere investeringer eller afholde andre nødvendige omstillingsomkostninger og dermed ville kunne indtræde på det relevante marked som reaktion på en lille og vedvarende relativ prisstigning.

(5) Se også Kommissionens meddelelse om retningslinjer for vertikale begrænsninger, EFT C 291 af 13.10.2000, s. 1, navnlig punkt 73, 142, 143 og 189. Mens der i retningslinjerne for vertikale begrænsninger i forbindelse med visse begrænsninger ikke blot henvises til den samlede markedsandel, men også til en bestemt leverandørs eller købers bundne markedsandel, vedrører alle tærskelværdier for markedsandele i nærværende meddelelse de samlede markedsandele.

(6) EFT C 372 af 9.12.1997, s. 5.

(7) Uden at foregribe situationer med produktions-joint ventures med eller uden fælles distribution som defineret i artikel 5, stk. 2, i Kommissionens forordning (EF) nr. 2658/2000 og artikel 5, stk. 2, i Kommissionens forordning (EF) nr. 2659/2000, EFT L 304 af 5.12.2000, s. 3 henholdsvis s. 7.